**SONET CU CAFEA**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În dimineața asta dezbrăcată

Eu te-am ghicit, frumoasă, ca-n cafea -

Plecai grăbită, iar, din viața mea,

Așa cum ai plecat și altădată.

Și ninge cu-ochii tăi de catifea,

Și plouă cu-a mea lacrimă uscată,

Iar muchia vieții mele, erodată,

Se surpă-ncet dar sigur, tot mai rea...

Și mă trezesc din ce în ce mai bine.

Mă scutur de-orice gând înțepenit

Care mă biciuiește c-am iubit

Și-ncerc să uit din inimă de tine,

Dar totu-i păcăleală și nu ține

Și, ca să te visez, am adormit.